Daventai commember da la Pro Svizra Rumantscha

La finamira da la Pro Svizra Rumantscha (PSR), fundada avant in onn, è da realisar ina gasetta rumantscha dal di.

La necessitad d'ina Quotidiana è evidenta. La cumpart da la populaziun rumantscha è sa reducida drasticamain. Quai conferman las cifras da la dumbraziun dal pievel 1990. Il rumantsch è damai periclità en sia substanza.
La pressa rumantscha existenta sa stagna ed il quità per ses avegnir è grond. Che la Rumantschia sa far ina gasetta dal di e che quella è in med effizient per la survivenza dal quart linguatg svizzer è incontesta. La Quotidiana duess vegnir realisada sco gasetta da forum, politicamain e confessiunalmain independenta.

Activitads
Dapi onns èn ins conscient en ils circuls responsabels da la Rumantschia da la necessitad d'ina Quotidiana, ed ins ha era agì. BIers projects, concepts e bleras calculaziuns èn vegnidas elavuradas cun il giavisch exprimì d'integrar las gasettas rumantschas existentas en la Quotidiana. Ma i ha adina dà - e dat impediments. La PSR sco uniun autonoma n'ha tuttina betg laschà sa starmentar ed ha instradà si’activitad cun rimnar commembers. Quai ha gì success. En curt temp èn s'inscrittas sco commembras prest 700 persunas da l'intschess rumantsch, da la Svizra e da l'exteriur.

Fundaziun
Quai ha dà curaschi a la PSR dad instradar il mars passà l'acziun da solidaritad sin basa naziunala. En ina broschura quadrilingua han ins preschentà il project e la calculaziun dals custs. Segund questa calculaziun vegn quintà en la fasa da partenza cun in deficit annual da 700 000 francs. Necessarias èn era expensas unicas da 700 000 francs per investiziuns da basa sco era per la fasa da planisaziun e d'introducziun. Novissimamain è vegnì elavurà da spezialists in concept per la tschertga da sponsurs.
Unanimamain ha l'emprima radunanza ordinaria dals commembers da la PSR dals 17 d'avrigl 1993 decidì da fundar ina fundaziun Pro Svizra Rumantscha. Ils commembers dal cussegl da fundaziun da la PSR, Toni Cantieni, Werner Carigiet, Silvia Demarmels-Candreia, Sep Item, Jon Domenic Parolini, Bernadette Studhalter-Vincenz e Otto Vital, èn vegnids tschernids da la suprastanza da l'uniun PSR.
Il scopo cuminaivel da tut quellas activitads da la PSR è da recaltgar ils meds finanzials necessaris per segirar l'ediziun da la Quotidiana.

Voss sustegn
La PSR vuless realisar la Quotidiana il 1994 - per il 75avel anniversari da la Lia rumantscha. Per far quai dovra ella il vast sustegn finanzial e moral. Era il dumber da commembers vuless ella augmentar. Perquai sa drizza ella a mintgina e mintgin cun la supplica dad entrar en la PSR. Voss sustegn gida a finalmain dar a la Rumantschia era ina Quotidiana, in instrument central per il mantegniment e per la promoziun da la quarta lingua naziunala.
Commembra u commember da la Pro Svizra Rumantscha pudais Vus daventar entras pajar la contribuziun annuala da 50 francs (consorts 80 francs e persunas giuridicas 250 francs). Nus fissan fitg cuntents dad astgar beneventar era Vus en l'uniun PSR. Per ulteriuras infurmaziuns As stat il secretariat da la PSR, Falknisweg 6, 7302 Landquart gugent a disposiziun.